Die Lions speel in rooi en wit uitrusting en word tans deur Emirates geborg. Die span het op 'n stadium relegasie van die Super 14 in die gesig gestaar na 'n hofbevel waarin beslis is dat die Southern Spears die Suid-Afrikaanse span wat die swakste vaar in die kompetisie in 2006, sal vervang. Die Spears en die Suid-Afrikaanse Rugbyunie het egter 'n skikking bereik. In die skikking, wat op 16 November 2006 aangekondig is, is bepaal dat die Spears in 'n finansiële verknorsing sit en hul saak laat vaar het. Dit het die Lions verseker van 'n plek in die 2007-seisoen.
Transvaal het weer gekwalifiseer vir die 1997-seisoen en het deelgeneem onder 'n nuwe naam: die Gauteng Lions. Die Lions se tweede seisoen was baie meer suksesvol as hul eerste. Die Lions het vyf wedstryde gewen, vyf verloor en een gelykop gespeel wat aan hulle 'n vyfde plek op die punteleër besorg het. Hulle was slegs twee punte agter die Natal Sharks en het net-net 'n plek in die uitspeelrondes gemis.
Die Cats het in hul eerste twee jaar nie goed gevaar nie en was in 1998 laaste en in 1999 tweede laaste. Met die aanstelling van die Nieu-Seelandse afrigter, Laurie Mains, vir die 2000-seisoen het egter die span baie beter gevaar. Nadat hulle die Bulls in Pretoria in die eerste week geklop het, het hulle ook die Stormers in Johannesburg in die tweede week geklop. Hierdie twee seges is gevolg deur vier agtereenvolgende verliese, waarvan die laaste een teen die Brumbies die ergste was (64 - 0). Met die Cats se terugkeer het hulle hierdie reeks verliese omgekeer deur die Sharks in Durban met een punt te wen. Na 'n loslootjie in die agtste week het die Cats die res van die seisoen se wedstryde gewen en uiteindelik vierde op die punteleër geëindig, wat aan hulle 'n plek in die uitspeelrondes besorg het.
Op 8 September 2006 het die Goue Leeus Rugbyunie, die maatskappy wat die Goue Leeus en die Cats bestuur, aangekondig dat die span in die toekoms die Lions sal heet. Hulle het ook 'n nuwe logo bekend gestel.
Die tuisstadion van die Lions is Ellispark-stadion, in Johannesburg. 'n Hele paar wedstryde is op Ellispark gespeel tydens die Wêreldbeker in 1995, waaronder die eindstryd tussen die All Blacks van Nieu-Seeland en die Springbokke van Suid-Afrika. Suid-Afrika het die wedstryd om die Webb Ellis-trofee in die doodsnikke met 15 - 12 gewen.